9. การจัดการ

[] 9.1 โครงสร้างการจัดการ

คณะกรรมการบริษัท

คณะกรรมการบริษัท ประกอบด้วย

  1. ศาสตราจารย์ประยูร จินดาประดิษฐ์ ประธานกรรมการ

  2. นายสวัสดิ์ หอรุ่งเรือง ประธานกรรมการบริหาร

  3. นายจิรวิทย์ มาศรังสรรค์ ประธานกรรมการตรวจสอบ

  4. ดร.ชัยพล หอรุ่งเรือง กรรมการผู้อำนวยการ

  5. นายสมชัย ไกรครุฑรี กรรมการอิสระ

  6. นายประพันธ์ อัศวอารี กรรมการอิสระ และกรรมการตรวจสอบ

  7. ดร.ปริญ ลักษิตานนท์ กรรมการตรวจสอบ

  กรรมการผู้มีอำนาจลงลายมือชื่อแทนบริษัท คือ นายประยูร จินดาประดิษฐ์ นายสวัสดิ์ หอรุ่งเรือง

นายชัยพล หอรุ่งเรือง กรรมการสองในสามคนนี้ลงลายมือชื่อร่วมกันและประทับตราสำคัญบริษัท

อำนาจหน้าที่ของคณะกรรมการบริษัท

คณะกรรมการมีอำนาจหน้าที่ควบคุมดูแลกิจการของบริษัท
กรรมการจะเป็นผู้ถือหุ้นของบริษัทหรือไม่ก็ได้ ในการประชุมคณะกรรมการ
กรรมการคนหนึ่งมีเสียงหนึ่งเสียงในการลงคะแนน
เว้นแต่กรรมการซึ่งมีส่วนได้เสียในเรื่องใดไม่มีสิทธิออกเสียงลงคะแนนในเรื่องนั้น กรรมการตั้งแต่
2 คนขึ้นไป อาจร้องขอให้ประธานกรรมการเรียกประชุมคณะกรรมการได้
และจะต้องมีการประชุมอย่างน้อย 3 เดือนต่อครั้ง
คณะกรรมการมีอำนาจและหน้าที่จัดการให้บริษัทเป็นไปตามกฎหมาย วัตถุประสงค์
และข้อบังคับของบริษัท ตลอดจนมติของที่ประชุมผู้ถือหุ้น

คณะกรรมการตรวจสอบ

คณะกรรมการตรวจสอบ ประกอบด้วย

1. นายจิรวิทย์ มาศรังสรรค์ ประธานกรรมการตรวจสอบ

2. นายประพันธ์ อัศวอารี กรรมการตรวจสอบ

3. นายปริญ ลักษิตานนท์ กรรมการตรวจสอบ

อำนาจหน้าที่ของคณะกรรมการตรวจสอบ

คณะกรรมการตรวจสอบของบริษัท มีขอบเขต หน้าที่ และความรับผิดชอบ ดังนี้

1.  ดูแลการจัดทำและเปิดเผยข้อมูลในรายงานทางการเงินของบริษัทให้มีความถูกต้อง ครบถ้วน
    เป็นที่เชื่อถือได้

2.  ดูแลให้บริษัทมีระบบการควบคุมภายในที่เหมาะสม เพียงพอ และมีประสิทธิภาพ

3.  ดูแลไม่ให้เกิดความขัดแย้งทางผลประโยชน์และสอบทานหลักฐานหากมีข้อสงสัยว่าอาจมีการดำเนินการใดๆ
    ที่มีผลกระทบต่อฐานะการเงินหรือผลการดำเนินงานของบริษัท

4.  กำกับดูแลให้บริษัทปฏิบัติตามข้อกำหนด และกฎหมายที่เกี่ยวข้อง
    รวมถึงข้อกำหนดด้านจรรยาบรรณในการดำเนินธุรกิจ

5.  พิจารณาคัดเลือกและทบทวนผลการปฏิบัติงาน รวมถึงการนำเสนอแต่งตั้งผู้สอบบัญชีของบริษัท

6.  พิจารณาทบทวนร่วมกับผู้จัดการฝ่ายตรวจสอบภายใน
    และผู้สอบบัญชีภายนอกเกี่ยวกับแผนการตรวจสอบประจำปีของบริษัท

7.  จัดทำรายงานคณะกรรมการตรวจสอบเปิดเผยในรายงานประจำปีของบริษัท
    รวมทั้งให้ความเห็นเกี่ยวกับกระบวนการจัดทำและการเปิดเผยข้อมูลในรายงานทางการเงิน
    และความเห็นเกี่ยวกับระบบการควบคุมภายในของบริษัทซึ่งลงนามโดยประธานคณะกรรมการตรวจสอบ

8.  รายงานการดำเนินงานของคณะกรรมการตรวจสอบให้คณะกรรมการทราบเป็นประจำ
    อย่างน้อยไตรมาสละ 1 ครั้ง

9.  ร่วมให้ความเห็นในการพิจารณาแต่งตั้ง การถอดถอน และผลงานของผู้จัดการฝ่ายตรวจสอบ

10. ภารกิจอื่นๆ ตามที่คณะกรรมการบริษัทกำหนดหรือมอบหมายเป็นการเฉพาะ

คณะผู้บริหาร

  คณะผู้บริหาร ประกอบด้วย

  1. นายสวัสดิ์ หอรุ่งเรือง ประธานกรรมการบริหาร

  2. ดร.ชัยพล หอรุ่งเรือง กรรมการผู้อำนวยการ

  3. นายวัลลภ บุญพิพัฒน์ รองกรรมการผู้อำนวยการ

  4. นายราเมศวร์ อุปถัมพันธุ์ รองกรรมการผู้อำนวยการ

  5. นายประทีปพล นุตนก ผู้ช่วยกรรมการผู้อำนวยการ

ข้อมูลของคณะกรรมการ แลผู้บริหารของบริษัท รายละเอียดตามเอกสารแนบ 1

9.2 การสรรหากรรมการ

องค์ประกอบ, การแต่งตั้ง และการถอดถอนกรรมการบริษัท

คณะกรรมการของบริษัทจะประกอบด้วยกรรมการจำนวนไม่น้อยกว่า 5 ท่าน
และกรรมการไม่น้อยกว่ากึ่งหนึ่งของจำนวนกรรมการทั้งหมดต้องมีถิ่นที่อยู่ในราชอาณาจักร

การเลือกตั้งกรรมการของบริษัท ให้กระทำโดยที่ประชุมผู้ถือหุ้นตามหลักเกณฑ์และวิธีการดังนี้

1.  ผู้ถือหุ้นคนหนึ่งมีคะแนนเสียงเท่ากับหนึ่งหุ้นต่อหนึ่งเสียง

2.  ในการเลือกกรรมการ
    อาจใช้วิธีออกเสียงลงคะแนนเลือกกรรมการเป็นรายบุคคลคราวละคนหรือคราวละหลายๆ
    คนรวมกันเป็นคณะหรือด้วยวิธีการอื่นใดก็ได้ตามแต่ที่ประชุมผู้ถือหุ้นจะเห็นสมควร
    แต่ในการลงมติแต่ละครั้งผู้ถือหุ้นต้องออกเสียงลงคะแนนที่มีตามข้อ 1 ทั้งหมด
    จะแบ่งคะแนนเสียงแก่คนใดหรือคณะใดมากน้อยเพียงใดไม่ได้

3.  การออกเสียงลงคะแนนเลือกตั้งกรรมการให้ใช้เสียงข้างมาก
    หากมีคะแนนเสียงเท่ากันให้ผู้เป็นประธานที่ประชุมเป็นผู้ออกเสียงชี้ขาดในการประชุมสามัญประจำปีทุกครั้ง
    ให้กรรมการออกจากตำแหน่ง 1 ใน 3 เป็นอัตรา ซึ่งจะเลือกตั้งให้เข้ารับตำแหน่งอีกก็ได้

นอกจากการพ้นตำแหน่งตามวาระแล้ว กรรมการพ้นจากตำแหน่งเมื่อ

1.  ตาย

2.  ลาออก

3.  ขาดคุณสมบัติ หรือมีลักษณะต้องห้ามตามกฎหมายว่าด้วยบริษัทมหาชนจำกัด

4.  ที่ประชุมผู้ถือหุ้นลงมติให้ออกด้วยคะแนนเสียงไม่น้อยกว่าสามในสี่ของจำนวนผู้ถือหุ้นซึ่งมาประชุมและมีสิทธิออกเสียง
    และมีหุ้นนับรวมกันได้ไม่น้อยกว่ากึ่งหนึ่งของจำนวนหุ้นที่ถือโดยผู้ถือหุ้นที่มาประชุม
    และมีสิทธิออกเสียง

5.  ศาลมีคำสั่งให้ออก

องค์ประกอบ, การแต่งตั้ง และการถอดถอนกรรมการตรวจสอบของบริษัท

  คณะกรรมการตรวจสอบ จะประกอบด้วยกรรมการที่เป็นอิสระอย่างน้อย 3
  ท่านโดยกรรมการตรวจสอบ

อย่างน้อย1 ท่าน ต้องเป็นผู้ที่มีความรู้ความเข้าใจหรือมีประสบการณ์ด้านบัญชี-การเงิน
การแต่งตั้งกรรมการตรวจสอบกระทำโดยคณะกรรมการบริษัทหรือที่ประชุมผู้ถือหุ้น
คณะกรรมการตรวจสอบเป็นผู้คัดเลือกประธานคณะกรรมการตรวจสอบ
และเลขานุการคณะกรรมการตรวจสอบ

ประธานกรรมการตรวจสอบและกรรมการตรวจสอบ มีวาระการดำรงตำแหน่งคราวละ 3 ปี
ทั้งนี้ประธานกรรมการตรวจสอบ
และกรรมการตรวจสอบที่พ้นจากตำแหน่งตามกำหนดวาระอาจได้รับการแต่งตั้งใหม่อีกได้
กรรมการตรวจสอบพ้นจากตำแหน่งเมื่อพ้นสภาพการเป็นกรรมการบริษัท
หรือครบกำหนดวาระการดำรงตำแหน่งตามที่กำหนดหรือการลาออก หรือการถูกถอดถอน

9.3 ค่าตอบแทนผู้บริหาร

  (9.3.1) ค่าตอบแทนที่เป็นตัวเงิน

- บริษัทไม่มีการจ่ายค่าเบี้ยประชุมให้แก่คณะกรรมการบริษัท

  - ค่าตอบแทนของกรรมการตรวจสอบ ประกอบด้วย เงินเดือน และค่าเบี้ยประชุม เป็นเงินทั้งสิ้น
  480,000 บาท

- ค่าตอบแทนรวมของผู้บริหาร ประกอบด้วยเงินเดือน และสวัสดิการอื่นๆ เป็นเงินทั้งสิ้น 6.45
ล้านบาท

  (9.3.2) ค่าตอบแทนอื่น

  -ไม่มี-

9.4 การกำกับดูแลกิจการ

ในรอบปีที่ผ่านมา คณะกรรมการบริษัท
มีการปฏิบัติตามข้อพึงปฏิบัติที่ดีสำหรับกรรมการบริษัทจดทะเบียน (Code of best practices)
ที่เป็นไปตามแนวทางของตลาดหลักทรัพย์แห่งประเทศไทย

9.5 การดูแลการใช้ข้อมูลภายใน

บริษัทมีนโยบายการกำกับดูแลป้องกันผู้บริหารในการนำข้อมูลภายในของบริษัทไปใช้เพื่อประโยชน์ส่วนตน
โดยห้ามมิให้ผู้บริหาร รวมถึงคู่สมรส
และบุตรที่ยังไม่บรรลุนิติภาวะของผู้บริหารดังกล่าวใช้ข้อมูลภายในซึ่งยังมิได้เปิดเผยเพื่อทำการซื้อขาย
โอน หรือรับโอนหลักทรัพย์ที่ออกโดยบริษัทก่อนที่ข้อมูลนั้นจะเปิดเผยสู่สาธารณชน
โดยพระราชบัญญัติหลักทรัพย์และตลาดหลักทรัพย์ พ.ศ. 2535
กำหนดให้ผู้บริหารรายงานการถือหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทยทุกครั้งที่มีการซื้อขาย โอนหรือรับโอน
และผู้บริหารจะต้องจัดส่งสำเนารายงานดังกล่าว จำนวน 1 ชุด ให้แก่บริษัทเพื่อเก็บไว้เป็นหลักฐาน

9.6 บุคคลากร

  จำนวนพนักงานทั้งหมด 203 คน แบ่งเป็น

- จำนวนพนักงานสำนักงานใหญ่ 39 คน

- จำนวนพนักงานธุรกิจเกษตร 138 คน

- จำนวนพนักงานธุรกิจเศษเหล็ก 26 คน

ค่าตอบแทนรวมของพนักงานประกอบด้วยเงินเดือนและสวัสดิการอื่นๆ เป็นเงินทั้งสิ้น 35.50
ล้านบาท

บริษัทไม่มีข้อพิพาททางด้านแรงงาน